“ครม.” เคาะงบลงทุน รสก. ปี 64 ลุย 16 โครงการ วงเงิน 2.91 แสนลบ. ตั้งเป้าเบิกจ่าย 95%
“ครม.” เคาะงบลงทุนรัฐวิสาหกิจ ปี 64 ใน 16 โครงการ วงเงิน 2.91 แสนลบ. ตั้งเป้าเบิกจ่าย 95%
“ครม.” เคาะงบลงทุนรัฐวิสาหกิจ ปี 64 ใน 16 โครงการ วงเงิน 2.91 แสนลบ. ตั้งเป้าเบิกจ่าย 95%
29 ก.ย. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (29 ก.ย.63) มีมติเห็นชอบกรอบและงบลงทุนของรัฐวิสาหกิจประจำปีงบประมาณ 2564 จำนวน 44 แห่ง ภายใต้สังกัด 15 กระทรวง
โดยมีวงเงินดำเนินการ จำนวน 1.51 ล้านล้านบาท และวงเงินเบิกจ่ายลงทุน จำนวน 2.91 แสนล้านบาท ซึ่งเป็นวงเงินเพื่อใช้ในการดำเนินโครงการ 16 โครงการ เช่น 1)โครงการพัฒนานิคมอุตสาหกรรมในพื้นที่ระเบียงเศรษฐกิจภาคตะวันออก : นิคมอุตสาหกรรม Smart Park ของการนิคมอุตสาหกรรมแห่งประเทศไทย 2)โครงการระบบขนส่งมวลชนจังหวัดภูเก็ต ช่วงท่าอากาศยานนานชาติภูเก็ต-ห้าแยกฉลอง ของการรถไฟฟ้าขนส่งมวลชนแห่งประเทศไทย 3)โครงการเพิ่มความสามารถในการจ่ายไฟด้วยสาเคเบิลใต้น้ำให้เกาะต่างๆ ที่มีไฟฟ้าใช้แล้ว ของการไฟฟ้าส่วนภูมิภาค เป็นต้น โดยกำหนดเป้าหมายให้รัฐวิสาหกิจเบิกจ่ายลงทุนไม่น้อยกว่า 95% ของกรอบวงเงินอนุมัติให้เบิกจ่ายลงทุน
สำหรับการประมาณการงบทำการประจำปี 2564 ของรัฐวิสาหกิจ 44 แห่ง คาดว่าจะมีกำไรสุทธิ ประมาณ 7.35 หมื่นล้านบาท ในส่วนระยะยาว ประมาณการแนวโน้มการดำเนินงานของรัฐวิสาหกิจ ในช่วง 3 ปี ตั้งแต่ปี 2565-2567 คาดว่าจะมีการลงทุนเฉลี่ยประมาณปีละ 3.83 แสนล้านบาท และผลประกอบการจะมีกำไรสุทธิเฉลี่ยประมาณปีละ 1.06 แสนล้านบาท
โดยเมื่อรวมการลงทุนของรัฐวิสาหกิจทั้ง 52 แห่ง จะมีวงเงินดำเนินการ รวม 1.55 ล้านล้านบาท และวงเงินเบิกจ่ายลงทุน รวม 4.32 แสนล้านบาท แสดงให้เห็นถึงเม็ดเงินจำนวนมากที่จะเข้าสู่ระบบเศรษฐกิจ เพิ่มเติมจากงบฟื้นฟูและกระตุ้นเศรษฐกิจจากภาครัฐ
ทั้งนี้ เงินจากรัฐวิสาหกิจแบ่งเป็น 1) จากรัฐวิสาหกิจประเภทบริษัทมหาชนจำกัดและบริษัทในเครือ จำนวน 8 แห่ง วงเงินดำเนินการ 3.49 แสนล้านบาท วงเงินเบิกจ่ายลงทุน 1.91 แสนล้านบาท 2) รัฐวิสาหกิจภายใต้สังกัด 15 กระทรวง จำนวน 44 แห่ง วงเงินดำเนินการ 1.21 ล้านล้านบาท และวงเงินเบิกจ่ายลงทุน รวม 2.41 แสนล้านบาท (ยังไม่รวมงบที่อาจมีเพิ่มเติมระหว่างปีจำนวน 3.5 แสนล้านบาท)